 NA TITUS OMINDE BODI ya Uainishaji wa Filamu nchini (KFCB) imeelezea hofu ya watoto kuonyeshwa filamu chafu za ngono wakati wa likizo hii ndefu. Akizungumza na wanahabari mjini Eldoret mnamo Jumanne kuhusu utayarifu wa bodi hiyo kukabiliana na wasambazaji wa filamu chafu katika eneo la North Rift wakati wa likizo na msimu wa sherehe, Meneja wa KFCB kanda hii Bw Bonventure Kioko amewataka wazazi na walezi kufuatilia kwa karibu kile watoto wao hutazama kwenye vyombo mbalimbali vya habari ili kuwalinda dhidi ya filamu potovu. KFCB imesema ni sharti wazazi, walezi na washikadau wengine waendelee kuwa macho ili kuhakikisha kuwa maudhui ambayo watoto wao wanaonyeshwa kwenye televisheni, mitandao ya kijamii na vituo vingine vya matangazo wakati huu wa likizo, ni yale ya kudumisha maadili mema miongoni mwa watoto. Bw Kioko alishauri kwamba ni muhimu kwa wazazi kuwaelekeza watoto ipasavyo kuhusu maudhui ya vyombo vya habari ili kulinda ustawi wao. “Hii itasaidia kuwalinda watoto dhidi ya kuonyeshwa filamu potovu na matangazo yanayoweza kuchangia tabia chafu hasa wakati huu ambapo watoto wako nyumbani kwa likizo,” alisema Bw Kioko. Wakati huo huo, bodi hiyo imesema inawachunguza waendeshaji biashara za filamu wasio waaminifu pamoja na wafanyabiashara wa video wanaowaonyesha watoto maudhui ya watu wazima. Bodi hiyo imeonya kuwa wahusika wa filamu chafu kwa watoto watakamatwa na kupokonywa leseni. Alitaja kaunti ya Trans Nzoia kuwa miongoni mwa kaunti zenye idadi kubwa ya filamu chafu. Mbali na maudhui ya ngono, filamu hizo huwa na maudhui ya uhalifu hasa biashara ya dawa za kulevya. Alisikitika kwamba mojawapo ya kumbi ya video mashuhuri kwa filamu chafu na dawa za kulevya katika mji wa Kitale inamilikiwa na afisa wa polisi wa kike ambaye anadhani kwamba hawezi kuguswa. “Inasikitisha kuwa mojawapo ya video zinazoonyesha watoto filamu chafu inamilikiwa na afisa wa serikali ambaye anatakiwa kuunga mkono juhudi zetu za kuwalinda watoto dhidi ya uchafu. Bw Kioko alisema hatua kali zitachukuliwa dhidi ya afisa huyo bila kujali wadhifa wake. Alisema kuwa video hizo hizo zinatumika kama mangwe ya pombe na dawa haramu zinazowafikia watoto mchana kweupe. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  